L'Ajuntament de Sagunt rep la campiona del món de 'press' banca, Mariola Corega
22 de juny 2023

![](/media/tcyhmylv/img_4995_c.jpg?width=850&height=566.6666666666666)

A l'Alfàs del Pi, l'esportista local Mariola Corega es va proclamar campiona del món de _press_ banca el passat 8 d'abril. L’halterista de Sagunt ha sigut, a més, campiona d'Espanya d'halterofília en cinc ocasions i l'any passat va ser tercera del món. L'alcalde de Sagunt, Darío Moreno, i el regidor d'Esports de l'Ajuntament de Sagunt, Javier Timón, han rebut Mariola Corega en el saló de plens del consistori per a expressar-li el seu reconeixement i felicitar-la públicament.

Mariola Corega va aconseguir un rècord mundial en alçar 60 kg per a guanyar la medalla d'or en un esdeveniment on van participar més de 190 atletes, dividits en dos categories. Javier Timón ha posat l'accent que era «**la primera vegada que Mariola competia en l'àmbit de la potència i el _powerlifting_**».

«**Eres una esportista que ha trencat barreres i que continuarà trencant-les. Cal visibilitzar el talent femení per a demostrar que hi ha dones que sí que l'aconseguixen i que sou un exemple**», ha afirmat Darío Moreno, que també ha volgut ajudar a trencar el mite que l'esport d'alta competició deixa de ser una opció a partir dels 20 anys. «**La joventut està al cap, cal ser valents**», ha afegit sobre este tema la campiona del món, Mariola Corega. Així mateix, l'alcalde de Sagunt ha assegurat que tot és «**qüestió d'actitud davant la vida**».

Javier Timón ha definit Mariola Corega com «**una ferma defensora i promotora de l'esport femení**». «**Treballar la força és fonamental per a les dones, i per als homes. Però, per a les dones jo crec que més, perquè et dona una sensació de poder per damunt de la mitjana i una sensació de seguretat que t'ajuda a donar altres passos en moments complexos**», ha apuntat Mariola Corega.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-la-campiona-del-mon-de-press-banca-mariola-corega/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-la-campiona-del-mon-de-press-banca-mariola-corega/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-la-campiona-del-mon-de-press-banca-mariola-corega/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-la-campiona-del-mon-de-press-banca-mariola-corega/)